TYÖ-JA ELINKEINOMINISTERIÖ Innovaatio- ja yritysosasto hallitusneuvos Kari Parkkonen 12.2.2018

CIRR-korot

WTO:n sopimus, Agreeement on Subsidies and Countervailing Measures (ASCM-sopimus) kieltää valtiontuet (subsidy-käsite), kun tuet lainsäädännössä tai tosiasiallisesti ovat riippuvaisia viennistä (3.1. artikla). Kielletyt tuet on nimenomaisesti lueteltu ASCM-sopimuksen liitteessä I. Liitteen I k-kohdan mukaan kuitenkin jos WTO:n alkuperäinen jäsen (1.1.1979 tilanteen mukaan) on osapuolena kansainvälisessä sopimuksessa, joka koskee vientiluottoja, ei vientiluottojärjestelyyn, joka on sellaisen sopimuksen mukainen, sisälly ASCM-sopimuksen mukaista tukea. Sellaisena sopimuksena on OECD:n vientiluottojärjestely julkisesti tuetuista vientiluotoista (OECD Arrangement on Officially Supported Export Credits).

OECD:n vientiluottojärjestelyssä on määräykset CIRR-koroista. Ne ovat kiinteitä korkoja. Ne perustuvat kussakin valuutassa valtion liikkeelle laskemien joukkovelkakirjalainojen eri maturiteettien korkoihin tietyltä ajalta (three tier system) tai voi olla yhteen maturiteettiin perustuva. CIRR-korko määräytyy siten, että jvk-korkoon lisätään 100 peruspistettä. CIRR-korko vahvistetaan joka kuukauden 15 päivä olemaan voimassa kuukauden.

Esimerkiksi euron ja Yhdysvaltain dollarin CIRR-korko ajaksi 15.2.-14.3.2018 on seuraava:

|  |  |  |  |
| --- | --- | --- | --- |
| CURRENCY | INTEREST RATE / REPAYMENT PERIOD | | |
|  | 2-5 years | >5-8.5 years | >8.5-10 years |
| EUR | 0.58 | 0.94 | 1.26 |
| USD | 3.15 | 3.38 | 3.51 |

Taulukossa olevat CIRR-korot ovat kiinteäkorkoisten lainojen vähimmäiskorkoja, jotka vähintään tulee periä, jos OECD-vientiluottojärjestelyn osapuoli myöntää valtion puolesta tai valtion lukuun kiinteäkorkoisia luottoja. Suomessa CIRR-korkoisia vientiluottoja voi myöntää vientiluottolain (1543/2011) perusteella Suomen Vientiluotto Oy yksityisen pankin toimiessa vientiluoton järjestäjänä.